b'\n_START_ARTICLE_\nSadel (gitar)\n_START_PARAGRAPH_\nEn sadel (engelsk: saddle) p\xc3\xa5 en gitar er det l\xc3\xb8se/justerbare tverrstykket i broen, som strengene hviler p\xc3\xa5. Den er gjerne laget av plast, bein eller metall, og valg av materiale vil ha betydning for klangen siden dette er et endepunkt for den vibrerende delen av strengen.\n_START_SECTION_\nIntonasjon\n_START_PARAGRAPH_\nNoen ganger har en sadel intonasjonskompensasjon, hvor noen strenger gj\xc3\xb8res \xc3\xb8rlite kortere eller lengre ved at hvilepunktet p\xc3\xa5 sadelen er litt ulikt for hver streng. Tynne strenger m\xc3\xa5 som regel v\xc3\xa6re litt kortere enn tykke strenger for \xc3\xa5 ha n\xc3\xb8yaktige halvtoner langs hele gripebrettet, og mange akustiske gitarer har derfor en l\xc3\xb8sning hvor sadelen st\xc3\xa5r litt p\xc3\xa5 skr\xc3\xa5. Kostbare gitarer har gjerne en sadel som er presist formet for \xc3\xa5 gi et optimalt hvilepunkt p\xc3\xa5 hver streng. P\xc3\xa5 elektriske gitarer er sadelen ofte av metall og delt opp i seks, og hvert hvilepunkt kan enkelt justeres frem og tilbake.\n_START_SECTION_\nSpillbarhet\n_START_PARAGRAPH_\nH\xc3\xb8yden p\xc3\xa5 sadelen har betydning for gitarens spillbarhet, da en sv\xc3\xa6rt h\xc3\xb8y sadel vil gi stor avstand fra hvor strengene er spent, ned til gripebrettet de skal presses mot. Motsatt vil en for lav sadel kunne gi skurring av strenger som kommer nedi b\xc3\xa5nd mens man spiller. Siden strenger har ulik tykkelse vil en sadel ofte ha en kurve som lar de tynneste strengene hvile litt lavere enn de tykke.'